**trupuri până la nori**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

stai lângă mine tolănită în așternutul

acesta al anilor

probabil mi-am pierdut definitiv

arealul

în încleștarea orgoliilor

dar tu mă vezi ca pe un joc de linii și nuanțe

ca pe o artă personală

o arhitectură a închipuirilor tale

pesemne te-ai obișnuit cu rutina

trupurilor noastre până la nori

cum ar fi de pildă

dragostea fără uși trântite

setea fără buzele arse

picioarele tale nemăsurate

fără privirea mea de expectativă ?

în definitiv,

cum ai putea să le spui

apelor să nu mai fie râuri

timpului să nu mai fie nisip

iubirii să nu mai fie rană?

cum ai putea să-i spui ecoului meu

să nu te mai strige

pe nume?